Twee in hof oor mensehandelArgieffoto ŉ 42-jarige man en ŉ tienermeisie sal vandag in die Springs-landdroshof verskyn op aanklagte van mensehandel ná vyf meisies tussen 14 en 19 jaar oud Vrydag uit ŉ huis in Springs gered is. Maroela Media het vroeër berig die polisie het tydens die inhegtenisnemings op dwelmmiddels en pornografiese materiaal beslag gelê. Thivhulawi Tshilate, woordvoerder van die polisie, het gesê hulle het ŉ wenk ontvang dat meisies by die huis aangehou word waarna die klopjag uitgevoer is. Die man is glo lid van ŉ mensehandelsindikaat. “Die tienermeisie (17) wat in hegtenis geneem is, het glo die ander gewerf vir die sindikaat. Die man is ŉ buitelander,” het Tshilate gesê. Nandi Mayathula-Khoza, Gautengse LUR vir maatskaplike ontwikkeling, het die inhegtenisnemings verwelkom en gesê die meisies wat gered is, is nou in die sorg van die departement. “Dié verwikkeling dra by tot ons geveg teen mensehandel, wat een van die grootste georganiseerde misdaadbedrywe in die wêreld geword het,” het Mayathula-Khoza gesê. Sy het bygevoeg dat die toename in dié soort misdaad hand aan hand gaan met maatskaplike ontwikkelingskwessies soos werkloosheid en armoede. “Die meeste slagoffers is van arm huishoudings afkomstig.” Volgens haar het die regering ŉ teenmensehandeltaakspan wat uit verskeie departemente, lede van die polisie en die Nasionale Vervolgingsgesag bestaan op die been gebring.